Na temelju članka 11. Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 36/09, 125/08, 36/09, 150/11, 19/13 - službeni pročišćeni tekst, 144/12, 137/15 - službeni pročišćeni tekst, 123/17, 98/19, 144/20) i članka 14. stavka 2. Statuta Općine Jelenje („Službene novine Primorsko-goranske županije“ broj 33/09, 13/13, 6/16 i 17/17 i „Službene novine Općine Jelenje“ broj 5/18, 11/18, 29/20, 39/21 i 43/21-pročišćeni tekst) Općinsko vijeće Općine Jelenje, na sjednici održanoj 14. lipnja 2023. donijelo je

**ODLUKU**

**O JAVNIM PRIZNANJIMA OPĆINE JELENJE**

1. **OPĆE ODREDBE**

**Članak 1.**

Ovom Odlukom uređuju se vrste javnih priznanja Općine Jelenje te kriteriji, način i postupak njihove dodjele.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**Članak 2.**

Radi odavanja priznanja za iznimna postignuća i doprinos od osobitog značenja za razvitak i ugled Općine Jelenje iz područja gospodarstva, znanosti, kulture, zdravstva i socijalne skrbi, odgoja i obrazovanja, sporta i tehničke kulture, zaštite okoliša te drugih javnih djelatnosti, Općina Jelenje dodjeljuje javna priznanja.

1. **VRSTE JAVNIH PRIZNANJA**

**Članak 3.**

Vrste javnih priznanja Općine Jelenje su:

* nagrada
* zahvala
* proglašenje počasnim građaninom

**Članak 4.**

Javna priznanja Općine Jelenje su:

1. Počasni građanin Općine Jelenje
2. Nagrada pojedincu za životno djelo
3. Nagrada pojedincu za uspjehe u prethodnoj godini
4. Nagrada kolektivu za doprinos razvoju Općine Jelenje
5. Nagrada za najuređeniju okućnicu na području općine Jelenje
6. Nagrada najboljem učeniku Osnovne škole Jelenje-Dražice
7. Nagrada najboljem srednjoškolcu s područja općine Jelenje
8. Nagrada najboljem studentu preddiplomskog studija s područja općine Jelenje
9. Nagrada najboljem studentu diplomskog studija s područja općine Jelenje
10. Nagrada najuspješnijem sportašu s područja općine Jelenje
11. Nagrada najuspješnijoj sportašici s područja općine Jelenje
12. Nagrada najuspješnijoj muškoj sportskoj ekipi s područja općine Jelenje
13. Nagrada najuspješnijoj ženskoj sportskoj ekipi s područja općine Jelenje
14. Nagrada najuspješnijem sportskom djelatniku s područja općine Jelenje
15. Zahvale

**Članak 5.**

Počasnim građaninom Općine Jelenje može biti proglašen državljanin Republike Hrvatske ili strani državljanin koji je svojim radom, znanstvenim, društvenim ili drugim djelovanjem značajno pridonio napretku i promicanju ugleda Općine Jelenje, vrijednosti demokratskog društva i tradicija hrvatskog naroda, položaja i ugleda Općine Jelenje i njezinih odnosa s drugim gradovima u zemlji i inozemstvu.

Počasnim građaninom ne može biti proglašena osoba koja ima prebivalište u Općini Jelenje.

**Članak 6.**

Nagrada pojedincu za životno djelo Općine Jelenje dodjeljuje se istaknutim pojedincima koji su svojim dugogodišnjim radom i djelovanjem ili određenim postignućem dali izuzetan doprinos u području znanosti, umjetnosti, kulture i tehničke kulture, sporta, odgoja i obrazovanja, zdravstva, socijalne srbi, gospodarstva, humanitarnog rada, promicanja mira i tolerancije, zaštite okoliša te drugim oblicima društvenog rada koji predstavlja izuzetan doprinos razvitku i ugledu Općine Jelenje.

Nagrada pojedincu za životno djelo dodjeljuje se pojedincima koji imaju prebivalište u Općini Jelenje.

Godišnje se dodjeljuje jedna Nagrada pojedincu za životno djelo.

**Članak 7.**

Nagrada pojedincu za uspjehe u prethodnoj godini Općine Jelenje je javno priznanje koje se dodjeljuje pojedincima koji imaju prebivalište u Općini Jelenje, za osobna postignuća koja su od osobitog značaja za Općinu Jelenje u područjima gospodarstva, znanosti, kulture, zdravstva i socijalne skrbi, odgoja i obrazovanja, sporta, tehničke kulture, zaštite okoliša te drugih javnih djelatnosti.

Godišnje se dodjeljuje jedna Nagrada za uspjehe u prethodnoj godini.

**Članak 8.**

Nagrada kolektivu za doprinos razvoju Općine Jelenje je javno priznanje koje se dodjeljuje za postignuća u područjima gospodarstva, poduzetništva, znanosti, kulture, zdravstva i socijalne skrbi, odgoja i obrazovanja, sporta, tehničke kulture, zaštite okoliša te drugih javnih djelatnosti koji je znatno utjecao odnosno utječe na razvoj Općine Jelenje.

Nagrada kolektivu za doprinos razvoju Općine Jelenje može se dodijeliti kolektivu s područja općine Jelenje.

Godišnje se dodjeljuje jedna nagrada kolektivu za doprinos razvoju Općine Jelenje.

**Članak 9.**

Nagrada za najuređeniju okućnicu na području općine Jelenje dodjeljuje se vlasniku ili posjedniku nekretnine čija okućnica izgledom, originalnošću uređenja, čistoćom, opremljenšću, krajobraznim uređenjem, funkcionalnošću površine te usklađenošću s okolnim prostorom i objektom predstavlja uzor za uređenje okućnice u Općini Jelenje.

Godišnje se dodjeljuju nagrade za tri najuređenije okućnice Općine Jelenje.

**Članak 10.**

Nagrada najboljem učeniku Osnovne škole Jelenje-Dražice dodjeljuje se učeniku koji je završio osmi razred u godini dodjele nagrada, a kojega je Učiteljsko vijeće OŠ Jelenje-Dražice izglasalo kao učenika generacije na temelju kriterija uspješnosti u učenju, vladanju i posebnim doprinosima u promicanju odgojno-obrazovnih načela škole u godini raspisivanja javnog poziva.

**Članak 11.**

Nagrada najboljem srednjoškolcu s područja općine Jelenje dodijeljuje se učeniku koji ima prebivalište na području općine Jelenje, a koji je završio srednjoškolsko obrazovanje u godini raspisivanja javnog poziva te koji se posebno istaknuo tijekom srednjoškolskog obrazovanja prosjekom ocjena, sudjelovanjem na županijskim, državnim ili međunarodnim natjecanjima te uspjehom na državnoj maturi.

**Članak 12.**

Nagrada najboljem studentu preddiplomskog studija s područja općine Jelenje dodjeljuje se studentu preddiplomskog studija koji ima prebivalište na području općine Jelenje te koji je završio preddiplomski studij u godini raspisivanja javnog poziva s najvišim prosjekom svih zaključenih ocjena od prijavljenih na javnog poziva.

**Članak 13.**

Nagrada najboljem studentu diplomskog studija s područja općine Jelenje dodjeljuje se studentu diplomskog studija s prebivalištem na području općine Jelenje koji je završio diplomski studij u godini raspisivanja javnog poziva s najvišim prosjekom svih zaključenih ocjena tijekom studiranja od prijavljenih na javni poziv u godini raspisivanja javnog poziva.

**Članak 14.**

Nagrade najuspješnijem sportašu i sportašici te najuspješnijoj muškoj i ženskoj sportskoj ekipi Općine Jelenje dodjeljuju se pojedincima i sportskim ekipama sa prebivalištem (za pojedince) odnosno sjedištem na području općine Jelenje temeljem sportskih postignuća u godini koja prethodi javnom pozivu.

Nagrada najuspješnijem sportskom djelatniku s područja općine Jelenje dodjeljuje se pojedincu sa prebivalištem na području općine Jelenje za višegodišnji angažman i sudjelovanje u razvoju sporta na području općine Jelenje.

**Članak 15.**

Zahvale se dodjeljuju pojedincima ili pravnim osobama za donacije, humanitarne ili slične aktivnosti te za uspješnu suradnju s Općinom Jelenje na područjima gospodarstva, poduzetništva, znanosti, kulture, zdravstva i socijalne skrbi, odgoja i obrazovanja, sporta, tehničke kulture, zaštite okoliša te drugih javnih djelatnosti.

1. **POSTUPAK PODNOŠENJA PRIJEDLOGA I DONOŠENJA ODLUKE O DODJELI**

**Članak 16.**

Sva javna priznanja Općine Jelenje, osim zahvala, dodjeljuju se temeljem javnog poziva koji raspisuje općinski načelnik.

Postupak za dodjelu javnih priznanja iz članka 4. točke 1. do 7. pokreće se objavom javnog poziva i to u srpnju za prethodnu godinu, dok se za nagrade iz članka 4. točke 8. do 14. javni poziv objavljuje u siječnju za prethodnu godinu.

Javni poziv se objavljuje na web stranici Općini Jelenje te na oglasnim pločama Općine Jelenje.

Rok za prijavu za javni poziv iz stavka 2. ovog članka je 15 dana.

**Članak 17.**

Prijedloge za javna priznanja iz članka 4. točke 1., 2., 3., 4., 5., 7., 8. i 9. može podnijeti bilo koja fizička ili pravna osoba s prebivalištem odnosno sjedištem u Općini Jelenje, kao i udruga sa sjedištem u Općini Jelenje.

Prijedloge za javna priznanja iz članka 4. točke 10. do 14. mogu podnijeti udruge, zajednica sportova te sportski savezi.

Odluku o dodjeli zahvale donosi općinski načelnik na vlastitu inicijativu.

**Članak 18.**

Prijedlog za dodjelu javnog priznanja sadrži najmanje:

- ime i prezime odnosno naziv predlagatelja

- prebivalište odnosno sjedište predlagatelja

- ime i prezime odnosno naziv predloženika

- naziv nagrade za koju se predlaže

- pisano obrazloženje prijedloga s dokumentacijom na kojoj se obrazloženje temelji (popis objavljenih radova, novinski članci, objave s portala, rezultati natjecanja i dr.)

Javnim pozivom za dodjelu javnih priznanja može biti tražena i druga dokumentacija iz koje proizlazi opravdanost prijedloga (primjerice životopis predloženika i sl.).

**Članak 19.**

Za javna priznanja iz članka 4. točke 1., 2., 3. i 4. listu pravovaljanih prijava na javni poziv kao i prijedlog odluke o izboru utvrđuje Odbor za izbor i imenovanja Općinskog vijeća Općine Jelenje.

Za javna priznanja iz članka 4. točke 5. listu pravovaljanih prijava na javni poziv kao i prijedlog odluke o izboru utvrđuje Odbor za prostorno i urbanističko planiranje, uređenje naselja i stanovanja, zaštitu i unapređenje prirodnog okoliša Općinskog vijeća Općine Jelenje.

Za javno priznanje iz članka 4. točke 7. prijedlog odluke o izboru utvrđuje Odbor za kulturu, odgoj i cjeloživotno obrazovanje, nakon provedenog bodovanja kako slijedi:

1. Prosjek ocjena tijekom pohađanja srednjoškolskog obrazovanja daje početni broj bodova
2. Početnom broju bodova prdodaju se bodovi za ostvarene plasmane na natjecanjima:
* Županijsko natjecanje:

1. mjesto - 0.2 boda

2. mjesto - 0.15 bodova

3. mjesto - 0.1 bod

* Državno natjecanje:

1. mjesto - 0.5 bodova

2. mjesto - 0.45 bodova

3. mjesto - 0.40 bodova

4. mjesto - 0.35 bodova

5. mjesto - 0.30 bodova

* Međunarodno natjecanje:

1. mjesto - 0.8 bodova

2. mjesto - 0.75 bodova

3. mjesto - 0.7 bodova

4. mjesto - 0.65 bodova

5. mjesto - 0.6 bodova

Sudjelovanje - 0.55 bodova

1. Broju bodova pod a) i b) pridodaju se bodovi za rezultate ostvareni na državnoj maturi - viši nivo iz matematike, hrvatskog jezika i engleskog jezika kako slijedi:
	* + Više od 90% točnih odgovora 0.1 bod
		+ Više od 80% točnih odgovora 0.07 bodova
		+ Više od 70% točnih odgovora 0.05 bodova

Za javno priznanje iz članka 4. točke 8. i 9. prijedlog odluke o izboru utvrđuje Odbor za kulturu, odgoj i cjeloživotno obrazovanje, temeljem utvrđenja koji je od prijavljenih kandidata završio preddiplomski odnosno diplomski studij u godini raspisivanja javnog poziva s najvišim prosjekom svih zaključenih ocjena tijekom studiranja.

Odluku o javnim priznanjima iz stavka 1. do 4. ovog članka donosi Općinsko vijeće Općine Jelenje.

Za javna priznanja iz članka 4. točke 10. do 14. postupak povodom javnog poziva provodi i odluku o izboru donosi Odbor za šport Općinskog vijeća Općine Jelenje, sukladno pravilniku o postupku dodjele nagrada najuspješnijem sportašu, sportašici, muškoj i ženskoj sportskoj ekipi i sportskom djelatniku Općine Jelenje.

1. **OSTALE ODREDBE**

**Članak 20.**

Nagrada iz članka 4. točke 2. do 14. sastoje se od plakete i novčanog iznosa kako slijedi:

* Nagrada pojedincu za životno djelo - 400,00 eura
* Nagrada pojedincu za uspjehe u prethodnoj godini – 200,00 eura
* Nagrada kolektivu za doprinos razvoju Općine Jelenje – 400,00 eura
* Nagrada za najuređeniju okućnicu na području općine Jelenje:
* 1. mjesto – 100,00 eura
* 2. mjesto – 80,00 eura
* 3. mjesto – 60,00 eura
* Nagrada najboljem učeniku Osnovne škole Jelenje- Dražice – 150,00 eura
* Nagrada najboljem srednjoškolcu s područja općine Jelenje – 150,00 eura
* Nagrada najboljem studentu preddiplomskog studija s područja općine Jelenje – 150,00 eura
* Nagrada najboljem studentu diplomskog studija s područja općine Jelenje – 150 eura
* Nagrada najuspješnijem sportašu s područja općine Jelenje – 300,00 eura
* Nagrada najuspješnijoj sportašici s područja općine Jelenje – 300,00 eura
* Nagrada najuspješnijoj muškoj sportskoj ekipi s područja općine Jelenje – 400,00 eura
* Nagrada najuspješnijoj ženskoj sportskoj ekipi s područja općine Jelenje – 400,00 eura
* Nagrada najuspješnijem sportskom djelatniku s područja općine Jelenje – 150,00 eura

Nagrada iz članka 4. točke 1. sastoji se od plakete.

Zahvale se dodjeljuju u obliku pisanog priznanja, bez novčanog iznosa.

**Članak 21.**

Javna priznanja iz članka 4. točke od 1. do 7. uručuju se na svečanoj sjednici Općinskog vijeća povodom Dana Općine – Mihoje.

Javna priznanja iz članka 4. točke od 8. do 14. uručuju se u veljači za prethodnu godinu.

Zahvale se uručuju prigodno.

**Članak 22.**

Jedinstveni upravni odjel Općine Jelenje ustrojava i vodi očevidnik dobitnika javnih priznanja Općine Jelenje.

Izgled i oblik plakete, pisanog priznanja i zahvale utvrđuje načelnik posebnom Odlukom.

**Članak 23.**

Ova odluka stupa na snagu osmog dana od dana objave u „Službenim novinama Općine Jelenje”.

Stupanjem na snagu ove odluke prestaje s važenjem Odluka o javnim priznanjima Općine Jelenje („Službene novine Primorsko-goranske županije” broj 15/11 i „Službene novine Općine Jelenje” broj 11/18 i 27/19).

KLASA:024-04/23-01/4

URBROJ:2170-20-03-03/09-23-14

Dražice, 14. lipnja 2023.

PREDSJEDNICA

 OPĆINSKOG VIJEĆA OPĆINE JELENJE

Izabela Nemaz